Pasgebore baba uit vlak graf geredArgieffoto ŉ Pasgebore babadogtertjie is Woensdag vroegoggend in ŉ vlak graf in Potchefstroom in Noordwes gevind. Russel Meiring, woordvoerder van ER24, het gesê paramedici is omstreeks 07:00 na ’n toneel in Greenfields in Ikageng ontbied nadat ŉ inwoner ŉ baba gehoor huil het. Verskeie klippe was op die graffie gepak. Paramedici het by hul aankoms op die toneel die kind in ŉ jong vrou se sorg aangetref. “Medici het die kind ondersoek en gevind dat sy ŉ besering aan haar bo-arm opgedoen en aan hipotermie gely het,” het Meiring gesê. Sy is op die toneel behandel en geleidelik warm gemaak voordat sy na ŉ nabygeleë staatshospitaal vir verdere mediese behandeling geneem is. Kol. Adéle Myburgh, polisiewoordvoerder, het aan Maroela Media gesê dit gaan instussen goed met die baba nadat sy in ’n hospitaal opgeneem is. Volgens Myburgh was die babadogtertjie se naelstring nog aan haar toe sy deur die inwoner naby die stortingsterrein gevind is. Die polisie ondersoek ŉ saak van kinderverlating.